**NOTIFICARE**

**cu privire la realizarea achizițiilor prevăzute în** **Decretul Președintelui României privind instituirea stării de urgență pe teritoriul României**

În conformitate cu regulile generale de drept, normele juridice se aplică cu respectarea ierarhiei actelor normative, în ordinea importanței și a forței efectelor juridice pe care le generează.

Astfel, în contextul emiterii de către Președintele României a Decretului nr. 195 privind instituirea stării de urgență pe teritoriul României, publicat în Monitorul Oficial al României, partea I, nr. 212/16.03.2020, Agenția Națională pentru Achiziții Publice face următoarele precizări:

1. În perioada stării de urgență instituite pe teritoriul țării, autoritățile/entitățile contractante prevăzute la art. 10 și art. 28 din Decret, achiziționează în mod direct materiale și echipamente necesare combaterii epidemiei COVID-19;
2. Autoritățile/entitățile contractante verifică încadrarea în prevederile Decretului și justifică modul în care achizițiile respective contribuie la combaterea epidemiei COVID-19;
3. În vederea monitorizării achizițiilor derulate în perioada de aplicare a Decretului, autoritățile contractante pun la dispoziţia ANAP informaţii în conformitate cu tabelul de mai jos, în format Excel, în termen de maxim 30 de zile lucrătoare de la finalizarea perioadei decretate.

|  |  |  |  |  |  |
| --- | --- | --- | --- | --- | --- |
| Nr. Crt. | Autoritate /entitate contractantă | Operator economic  | Angajament bugetar  | Valoarea achiziției  | Obiectul achiziției |
| 1. |  |  |  |  |  |

Informațiile vor fi transmise la adresa de e-mail: notificari@anap.gov.ro

***16 martie 2020***